KOMMISSIONENS FORORDNING (EU) Nr. 428/2010

af 20. maj 2010

om gennemførelse af artikel 14 i Europa-Parlamentets og Rådets direktiv 2009/16/EF for så vidt angår udvidede inspektioner af skibe

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets direktiv 2009/16/EF af 23. april 2009 om havnestatskontrol (1), særlig artikel 14, stk. 4, og

ud fra følgende betragtninger:

Når der gennemføres en udvidet inspektion af et skib, bør havnestatens inspektør anvende en liste over specifikke elementer, der skal kontrolleres, under hensyntagen til den praktiske gennemførlighed eller eventuelle begrænsninger i forbindelse med personers, skibets eller havnens sikkerhed.

For så vidt angår fastlæggelsen af de specifikke elementer, der skal kontrolleres i løbet af en udvidet inspektion, for de risikoområder, der er anført i bilag VII til direktiv 2009/16/EF, lader det til at være nødvendigt at støtte sig til ekspertisen i Paris-memorandummet om havnestatskontrol.

VEDTAGET DENNE FORORDNING:

Artikel 1

Fortegnelse over specifikke elementer, som skal kontrolleres ved en udvidet inspektion

En udvidet inspektion som omhandlet i artikel 14 i direktiv 2009/16/EF skal mindst omfatte kontrol af de relevante specifikke elementer, der er opført i bilaget til denne forordning.

Hvor der ikke er angivet nogen særlige risikoområder for en bestemt skibstype, jf. definitionen i direktiv 2009/16/EF, beslutter inspektøren efter eget fagligt skøn, hvilke elementer der skal kontrolleres for at bedømme den almene tilstand i områderne, og i hvilket omfang.

Artikel 2

Ikrafttræden og anvendelse

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning anvendes fra den 1. januar 2011.

(1) EUT L 131 af 28.5.2009, s. 57.

BILAG

SPECIFIKKE ELEMENTER, SOM SKAL KONTROLLERES VED EN UDVIDET INSPEKTION

(i henhold til artikel 14, stk. 4 i direktiv 2009/16/EF)

A. Alle skibstyper

a) Konstruktionens tilstand

— Skrogets og dækkets tilstand

b) Vandtæthed/vejrbestandighed

— Vandtætte/vejrbestandige døre

— Ventilatorer, luftrør og casinger

— Lugeåbninger

c) Nødsystemer

— Simuleret strømafbrydelse/igangsættelse af nødgenerator

— Nødbelysning

— Funktionsprøvning af lænsepumper

— Funktionsprøvning af lukkeanordninger/vandtætte døre

— Funktionsprøvning af styremaskineanlæg, herunder reservestyremaskineanlæg

d) Radiokommunikation

— Funktionsprøvning af nødstrømkilden

— Funktionsprøvning af hovedanlægget, herunder faciliteterne til modtagelse af oplysninger om søfartssikkerhed

— Funktionsprøvning af bærbare very high frequency (VHF)-radioer til Global Maritime Distress Safety System (GMDSS)

e) Brandsikring

— Brandøvelse, herunder demonstration af evnen til at benytte brandudrustning og brandslukningsudstyr og -materiel

— Funktionsprøvning af nødbrandpumpe (med to brandslanger)

— Funktionsprøvning af fjernstyret nødstop for ventilation og tilhørende brandspjæld

— Funktionsprøvning af fjernstyret nødstop for brændstofpumper

— Funktionsprøvning af fjernstyrede hurtiglukkende ventiler

— Branddøre

— Fast anbragte brandsluknings- og brandalarmanlæg

f) Alarmer

— Funktionsprøvning af brandalarmen

g) Leve- og arbejdsvilkår

— Tilstanden af fortøjningsarrangementerne, herunder maskinerifunderinger

h) Redningsmidler

— Udsætningsanordninger til redningsbåde (ved tegn på manglende brug prøveudsættes båden i vandet)

i) Forebyggelse af forurening

— Funktionsprøvning af oliefiltreringsanlæg

B. Bulkskibe/OBO-skibe (hvis de transporterer faste bulklaster)

For bulkskibe omfatter udvidet inspektion foruden forholdene i punkt A følgende forhold:

a) Dokumentation

Kontrol af, at følgende dokumenter befinder sig om bord, er fuldstændige og er påtegnet af flagstaten eller en anerkendt organisation:

— Det udvidede synsprogram (ESP), herunder: i) strukturelle synsrapporter ii) rapporter om tykkelsesmålinger iii) tilstandsrapporter

— Kontrol af, hvorvidt den fragt, der transporteres, er tilladt i henhold til koden for søtransport af farligt gods

— Godkendelser af lasteudstyr

b) Konstruktionens tilstand

— Skotters og karmes tilstand

— Ballasttanke Mindst en af ballasttankene i skibets lastområde skal undersøges fra tankens mandehul/adgangen fra dækket, og den skal undersøges indefra, hvis inspektøren på grundlag af observationer eller ESP-rapporter konstaterer, at der er klar begrundelse for yderligere inspektion.

C. Gas- og kemikalietankskibe

For gas- og kemikalietankskibe omfatter udvidet inspektion foruden forholdene i punkt A følgende forhold:

a) Dokumentation

— Kontrol af, hvorvidt det transporterede produkt er opført på det relevante egnethedscertifikat

b) Laste- og losseoperationer

— Lasttankkontrol og sikkerhedsanordninger vedrørende temperatur, tryk og ullage

— Iltanalyse- og eksplosionsmåleapparater, herunder justering heraf. Tilstedeværelse af kemisk sporingsudstyr (sugepumper) med et tilstrækkeligt antal passende gasprøverør i forhold til den transporterede last

— Funktionsprøvning af dækbruser

c) Brandsikring

— Funktionsprøvning af brandbekæmpelsesanlæg på dækket (hvis det kræves for det transporterede produkt)

d) Leve- og arbejdsvilkår

— Redningsudstyr til ombordværende, der giver hensigtsmæssig åndedræts- og øjenbeskyttelse, hvis det er påkrævet for de produkter, der er opført i det relevante egnethedscertifikat.

D. Almindelige lastskibe, containerskibe, køleskibe, fabriksskibe, skibe til tunge laster, offshore service-skibe, skibe til særlige formål, MODU’er, FPSO’er, andre skibstyper

For de i titlen nævnte skibstyper omfatter udvidet inspektion foruden forholdene i punkt A følgende forhold:

a) Vandtæthed/vejrbestandighed

— Tilstanden af lugedæksler

— Adgang til lastrum/tanke

b) Laste- og losseoperationer

— Lasteudstyr

— Surringsarrangementer

E. Olietankskibe/OBO-skibe (hvis certificeret som olietankskib)

For olietankskibe omfatter udvidet inspektion foruden forholdene i punkt A følgende forhold:

a) Dokumentation

Kontrol af, at følgende dokumenter befinder sig om bord, er fuldstændige og er påtegnet af flagstaten eller en anerkendt organisation:

— Det udvidede synsprogram (ESP), herunder: i) strukturelle synsrapporter ii) rapporter om tykkelsesmålinger iii) tilstandsrapporter

— Skumcertifikat for skumslukningsanlæg på dækket

b) Konstruktionens tilstand

— Ballasttanke Mindst en af ballasttankene i skibets lastområde skal undersøges fra tankens mandehul/adgangen fra dækket, og den skal undersøges indefra, hvis inspektøren på grundlag af observationer eller ESP-rapporter konstaterer, at der er klar begrundelse for yderligere inspektion.

c) Brandsikring

— Fast anbragte skumslukningsanlæg på dækket

— Kontrol af tryk og iltindhold for inert gas

F. Højhastighedspassagerskibe, passagerskibe, ro-ro-passagerskibe

For passagerskibe omfatter udvidet inspektion foruden forholdene i punkt A følgende forhold:

Hvis det anses for hensigtsmæssigt, er der for ro-ro-færger og højhastighedspassagerfartøjer som omhandlet i Rådets direktiv 1999/35/EF (1) mulighed for med skibsførerens eller rederens samtykke at fortsætte en del af inspektionen, mens skibet er undervejs til eller fra medlemsstaters havne, for at godtgøre, at færgen eller fartøjet fortsat opfylder kravene til sikker drift. Havnestatens skibsinspektører må ikke hindre skibet i at udføre sine opgaver eller fremkalde situationer, der efter skibsførerens skøn kan bringe passagerernes, besætningens og skibets sikkerhed i fare.

a) Dokumentation

Dokumentation for:

— Uddannelse i at lede en større menneskemængde

— Rutineopbygningstræning (familiarisation training)

— Sikkerhedsuddannelse for besætningsmedlemmer, der yder direkte sikkerhedsbistand til passagerer i passagerrummene og især til ældre og handicappede i en nødsituation

— Krisestyring og uddannelse i menneskelig adfærd

b) Vandtæthed/vejrbestandighed

— Bov- og hækporte, hvis de findes

— Funktionsprøvning af lukning af vandtætte skotdøre både fra lokale og fra fjernbetjente kontrolpositioner

c) Nødsystemer

— Besætningens bekendthed med havarikontrolplanen

d) Laste- og losseoperationer

— Surringsarrangementer, hvis de findes

e) Brandsikring

— Funktionsprøvning af fjernstyring og lokal styring af lukningen af brandspjæld

f) Alarmer

— Funktionsprøvning af højtalersystem

— Funktionsprøvning af brandmelde- og brandalarmsystem

g) Redningsmidler

— Øvelse i evakuering af skibet (herunder udsættelse af redningsbåd i vandet)

G. Ro-ro-lastskib

For ro-ro-lastskibe omfatter udvidet inspektion foruden forholdene i punkt A følgende forhold:

a) Vandtæthed/vejrbestandighed

— Bov- og hækporte

b) Laste- og losseoperationer

— Surringsarrangementer

(1) EFT L 138 af 1.6.1999, s. 1.